**BacktoEvents, una iniciativa per reactivar el sector dels esdeveniments presencials de forma segura**

* **La iniciativa, de la Cambra de Barcelona i Saez DeCom, que compta amb el suport de Turisme de Barcelona, vol reivindicar un sector que genera un impacte econòmic de més de 1.700 milions d’euros.**
* **El sector de fires i congressos té un efecte multiplicador d'1,8 punts a l'economia, és a dir, per cada 100 euros que s’hi produeixen se'n generen 180 al conjunt de l'economia del país.**
* **L'acte ha comptat amb la intervenció d’un dels màxims representants del sector dels esdeveniments, el director executiu de l’ISE, Mike Blackman, del xef amb Estrella Michelin, Nandu Jubany i del doctor català especialitzat en malalties infeccioses, Oriol Mitjà.**
* **Es presenta un manifest amb una Pla d’Acció perquè es puguin tornar a celebrar esdeveniments segurs, amb la realització de tests d’antígens ràpids als assistents i el seguiment de les normes de seguretat sanitàries durant els actes. A hores d’ara, el manifest ja compta amb més de 1.500 adherits.**

**Barcelona, 18 de març de 2021.-** La Llotja de Mar ha acollit aquest matí en un gran acte la presentació del projecte **BacktoEvents.** Aquesta iniciativa, promoguda per la Cambra de Barcelona i Saez DeCom, amb el suport de Turisme de Barcelona, té com a objectiu reactivar el sector dels esdeveniments i demostrar que aquests es poden organitzar de forma segura si es fa un ús adequat dels recursos científics i tecnològics que s’han desenvolupat durant la pandèmia per fer front a la Covid-19.

Abans de la celebració de l’acte tots els assistents han hagut de fer-se un test ràpid d’antígens i han rebut una mascareta de protecció individual FFP2. L’acte l’ha conduït la periodista Elisabet Carnicé i ha comptat amb la intervenció d’un dels màxims representants del sector dels esdeveniments, el director executiu de l’ISE, **Mike Blackman**, i del xef amb Estrella Michelin, **Nandu Jubany**. També hi han participat el director de Barcelona Convention Bureau**, Christoph Tessmar**, la presidenta de laCambra de Barcelona**, Mònica Roca i Aparici**, el CEO d’Event Management Institute, **Raimond Torrents** i el doctor català especialitzat en medicina interna i malalties infeccioses**, Oriol Mitjà.**

“Tots utilitzem les aixetes de casa, però pocs ens preguntem d'on ve l'aigua que surt d'elles. Amb el nostre sector, aquell que denominem MICE (acrònim en anglès que vol dir *Meetings, Incentives, Congresses* i *Exhibitions*), passa una cosa similar. Tots vivim d'ell, però no en som conscients”. Amb aquesta comparació, Tessmar ha volgut fer visible les conseqüències que causa l’aturada del sector dels esdeveniments a l’economia. **El sector de l’organització de fires i congressos generava abans de la pandèmia un volum de negoci a Catalunya al voltant dels 810 M€ a l’any i ocupava directament a 5.311 persones.** A aquests xifres s’hi ha de sumar **l’impacte indirecte que genera en altres sectors de l’economia com el transport, el càtering, les instal·lacions, l’audiovisual, la seguretat, etc.** Per tant, es tracta d’un sector que presenta un important **efecte multiplicador és de 1,8 punts, és a dir, que per cada 100 euros que s’hi produeixen se'n generen 180 al conjunt de l'economia del país.**

“**Si no es veu tota la preparació i empreses implicades que hi ha darrere d’un acte, significa que l’esdeveniment és un èxit. Aquest principi d’invisibilitat fa que ara passem desapercebuts com a sector**”. Aquesta és la sensació que comparteixen els promotors de BacktoEvents i del manifest ***Recuperem els esdeveniments presencials.*** És per això que han reclamat la reactivació dels esdeveniments presencials segurs i que es tingui en compte els efectes "devastadors” que provoca a l’economia allargar la seva aturada. En aquesta línia, han volgut recordar que el retorn de les fires, congressos i actes implica intrínsecament la reactivació d’altres sectors colpejats per la crisi derivada de la Covid-19, com són les empreses de càterings, les de transport privat o els hotels.

Segons dades del Barcelona Convention Bureau, l’**impacte econòmic de les reunions i congressos celebrats a Barcelona el 2019 va ser d’1.761,68 milions d’euros** (comptant la despesa dels assistents als esdeveniments que venen de fora de Catalunya en hotels, restaurants, comerç i oci). Una xifra que encara seria més elevada si s'hi sumés l’impacte de les fires i també dels altres esdeveniments que van organitzar les empreses, com són les inauguracions, les campanyes de màrqueting, les presentacions de producte, els *teambuildings* i les formacions, entre d’altres. A més, les activitats organitzades a la Fira de Barcelona tenen un impacte econòmic anual de més de 4.700 milions d'euros, generen més de 35.000 llocs de treball i 971 milions de recaptació fiscal.

Per tots aquests motius, les empreses d’esdeveniments, la Cambra de Barcelona, Saez DeCom, amb Turisme de Barcelona han **presentat un manifest amb un Pla d’Acció** perquè es puguin tornar a celebrar esdeveniments segurs. A hores d’ara, el manifest, disponible al web backtoevents.org, ja compta amb més de 1.500 adhesions.

Les entitats consideren que amb l’aplicació d’aquest Pla d’Acció i el consegüent retorn dels esdeveniments presencials, es generaria un doble impacte positiu a la societat: **per una banda es reactivaria l’economia del sector i la dels altres agents implicats, i per l’altra augmentaria el nombre de persones testades, tallant les cadenes de contagi i facilitant dades al sistema de salut pel seguiment del virus**.

**Els esdeveniments, un sector estratègic per Barcelona**

Al sector dels esdeveniments no només li preocupa la repercussió econòmica, sinó també el que afecta a la imatge internacional que aconsegueixen els territoris gràcies al funcionament d'aquest sector. Tant és així que e**l 2019 Barcelona se situava com la primera ciutat, per tercer any consecutiu, en participació de nombre de delegats i delegades en congressos internacionals, i com la quarta ciutat organitzadora de congressos internacionals,** segons la International Congress and Convention Association (ICCA).

Aquestes xifres mostren que el sector dels esdeveniments juga un paper fonamental i estratègic arreu del món. Per tant, la recuperació dels actes segurs permetrà mantenir l'alt nivell de competitivitat que els últims anys **ha convertit Barcelona en una de les ciutats mundials líders en l'organització d'esdeveniments**.